**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι 20 – 10 – 2025**

**ΑΜΑΡΟΥΣΙΟΥ Αρ. Πρ.: 279**

**Ταχ. Δ/νση: Μαραθωνοδρόμου 54**

**Τ. Κ. 15124 Μαρούσι**

**Τηλ.: 210 8020697**

**Πληροφ.: Δ. Πολυχρονιάδης (6945394406)**

**Email:syll2grafeio@gmail.com**

**Δικτυακός τόπος: http//: www.syllogosekpaideutikonpeamarousisou.gr**

**ΠΡΟΣ**

**ΤΑ ΜΕΛΗ ΤΟΥ ΣΥΛΛΟΓΟΥ**

**Κοινοποίηση: Δ. Ο. Ε., Συλλόγους Εκπ/κών Π.Ε. της χώρας, Φοιτητικό Σύλλογο Αρχιτεκτονικής Σχολής του Ε. Μ. Π.**

**Θέμα: « Σχετικά με τις συλλήψεις φοιτητών/-τριών μέσα στο ΕΜΠ στις 14 – 10 – 2025 και τις προσαγωγές αλληλέγγυων».**

**Το Δ. Σ. του Σ. Ε. Π. Ε. Αμαρουσίου καταγγέλλει την βίαιη επέμβαση των δυνάμεων καταστολής τα ξημερώματα της πανεργατικής απεργίας Τρίτη 14 – 10 – 2025, στο Κάτω Πολυτεχνείο** και τη σύλληψη των φοιτητών και φοιτητριών που βρίσκονταν στον χώρο, ύστερα από την αγωνιστική απόφαση της μαζικής Γ. Σ. του Συλλόγου Φοιτητών της Αρχιτεκτονικής για ολιγοήμερη κατάληψη της σχολής ενάντια στις διαγραφές, το νέο πειθαρχικό νόμο για τους φοιτητές και τους εργαζόμενους στα Πανεπιστήμια, τα ιδιωτικά πανεπιστήμια και τη συμμετοχή στην απεργία της 14/10. Το αποτέλεσμα ήταν 15 συλλήψεις φοιτητών, που οδηγήθηκαν στο αυτόφωρο με κατασκευασμένες κατηγορίες σε βάρος τους.

**Ο Πρύτανης του ΕΜΠ, πρύτανης των ΜΑΤ, των διώξεων, και της εισβολής των επιχειρηματικών συμφερόντων στο ΕΜΠ**, αξιοποιώντας το αντιδημοκρατικό και αυταρχικό νομοθετικό πλαίσιο της κυβέρνησης της ΝΔ, κάλεσε για πολλοστή φορά τα ΜΑΤ στο ίδρυμα προκειμένου να εκκενώσουν το χώρο από τους φοιτητές, τους φοιτητικούς συλλόγους και τις αγωνιστικές κινητοποιήσεις τους.

Ο Πρύτανης ως αυθεντικός εκπρόσωπος της κυβέρνησης επιλέγει να «καθαρίσει» το χώρο του ΕΜΠ από το φοιτητικό κίνημα για να υλοποιηθούν ανενόχλητα τα μνημόνια συνεργασίας με επιχειρηματικούς ομίλους, η συνεργασία και συμμετοχή σε πολεμικά προγράμματα σε βάρος των μορφωτικών και εργασιακών δικαιωμάτων των φοιτητών, του ίδιου του δημόσιου πανεπιστημίου.

**Το αυταρχικό «κρεσέντο» της κυβέρνησης συνεχίστηκε και έξω από την ΓΑΔΑ**, όταν νύχτα οι δυνάμεις καταστολής προσήγαγαν αναίτια τους δεκάδες συγγενείς, φίλους, συνδικαλιστές, ακόμα και δικηγόρους των συλληφθέντων φοιτητών και με κλούβες τους μετάφεραν στη Διεύθυνση Αλλοδαπών, διότι ζητούσαν να μάθουν το λόγο της σύλληψης των φοιτητών/-τριών μελών του Φ.Σ. Αρχιτεκτονικής.

**Είναι φανερό πως η κυβέρνηση της ΝΔ το μόνο όπλο που πλέον έχει στα χέρια της για να περάσει όλες τις αντιδραστικές μεταρρυθμίσεις στη δημόσια εκπαίδευση είναι οι ορδές των δυνάμεων καταστολής και ο αυταρχισμός.** Θέλουν να ξεμπερδεύουν με το οργανωμένο φοιτητικό κίνημα, που αγωνίζεται για μόρφωση, δουλειά, ζωή με δικαιώματα, ενάντια στην ιδιωτικοποίηση/εμπορευματοποίηση της δημόσιας εκπαίδευσης, για δημόσιο πανεπιστήμιο για τις ανάγκες του λαού και της νεολαίας και όχι για τα κέρδη των επιχειρηματικών ομίλων και της πολεμικής βιομηχανίας.

**Κάτω τα χέρια από το φοιτητικό κίνημα,** τους φοιτητικούς συλλόγους και τους αγώνες τους. Υπερασπίζουμε το δικαίωμα στις κινητοποιήσεις, τη διαδήλωση, τη συνδικαλιστική δράση εργαζόμενων και φοιτητών/-τριών.

**Να απαλλαγούν από τις κατηγορίες όλοι/-ες οι συλληφθέντες/συλληφθείσες.** Έξω οι δυνάμεις καταστολής από τα Πανεπιστήμια.

**Να καταργηθεί όλο το αντιδημοκρατικό και αυταρχικό θεσμικό πλαίσιο της κυβέρνησης.**

